CELEX: 
Language: el
Date: 2016-12-05 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με την τροποποίηση του παραρτήματος II του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το σύστημα γενικευμένων προτιμήσεων της ΕΕ υποστηρίζει, από το 1971, τις αναπτυσσόμενες χώρες στην προσπάθειά τους να μειώσουν τη φτώχεια, να προαγάγουν τη χρηστή διακυβέρνηση και τη βιώσιμη ανάπτυξη, παρέχοντας προτιμησιακή πρόσβαση στην αγορά της Ένωσης και, κατά συνέπεια, βοηθώντας τις εν λόγω χώρες να αποκτήσουν επιπλέον έσοδα μέσω του διεθνούς εμπορίου. Ο κανονισμός (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου
                  1
                παρέχει το νομικό πλαίσιο για την εφαρμογή του συστήματος γενικευμένων δασμολογικών προτιμήσεων («ΣΓΠ»). Στόχος του συστήματος ήταν να επικεντρωθεί το ΣΓΠ στις αναπτυσσόμενες χώρες που έχουν μεγαλύτερη ανάγκη: στις λιγότερο αναπτυγμένες χώρες και στις λοιπές χώρες χαμηλού και χαμηλού έως μέσου εισοδήματος, εκφράζοντας το τρέχον παγκόσμιο οικονομικό και εμπορικό περιβάλλον. 
            
            
               Ο κατάλογος των δικαιούχων χωρών του ΣΓΠ παρατίθεται στο παράρτημα ΙΙ του κανονισμού (ΕΕ) αριθ. 978/2012. Σύμφωνα με το άρθρο 5 παράγραφος 2 του κανονισμού (ΕΕ) αριθ. 978/2012, η Επιτροπή οφείλει να επανεξετάζει το παράρτημα ΙΙ έως την 1η Ιανουαρίου κάθε έτους. Η επανεξέταση αυτή θα πρέπει να λαμβάνει υπόψη την εξέλιξη των οικονομικών, αναπτυξιακών ή εμπορικών συνθηκών των δικαιούχων χωρών. 
            
            
               Το άρθρο 4 παράγραφος 1 στοιχείο β) του κανονισμού (ΕΕ) αριθ. 978/2012 ορίζει ότι οι προτιμήσεις που παρέχει το ΣΓΠ δεν θα πρέπει να επεκτείνονται σε αναπτυσσόμενες χώρες που επωφελούνται από προτιμησιακό καθεστώς πρόσβασης στην αγορά της Ένωσης, το οποίο παρέχει τις ίδιες ή καλύτερες δασμολογικές προτιμήσεις με το σύστημα για το σύνολο ουσιαστικά των εμπορικών συναλλαγών. 
            
            
               Επιπλέον, το άρθρο 5 παράγραφος 2 στοιχείο β) του κανονισμού (ΕΕ) αριθ. 978/2012 προβλέπει ότι, αν μια χώρα άρχισε να εφαρμόζει προτιμησιακό καθεστώς πρόσβασης στην αγορά, το ΣΓΠ θα πρέπει να εξακολουθεί να εφαρμόζεται για δύο έτη από την ημερομηνία εφαρμογής του προτιμησιακού καθεστώτος πρόσβασης στην αγορά.
            
            
               Η ΕΕ και η Ουκρανία υπέγραψαν τη σφαιρική και ολοκληρωμένη ζώνη ελεύθερων συναλλαγών (ΕΟΖΕΣ) στις 27 Ιουνίου 2014 ως μέρος της ευρύτερης συμφωνίας σύνδεσης. Η ΕΟΖΕΣ άρχισε να εφαρμόζεται προσωρινά από την 1η Ιανουαρίου 2016. Επομένως, από την 1η Ιανουαρίου 2018, η Ουκρανία θα πρέπει να παύσει να επωφελείται από προτιμήσεις του ΣΓΠ και αυτό πρέπει να αντανακλάται στο παράρτημα ΙΙ.
            
            
               Το άρθρο 4 παράγραφος 1 στοιχείο α) του κανονισμού ΣΓΠ ορίζει ότι, αν μια χώρα έχει χαρακτηριστεί από την Παγκόσμια Τράπεζα ως χώρα υψηλού ή μέσου-υψηλού εισοδήματος επί τρία συναπτά έτη, δεν θα πρέπει να επωφελείται από το γενικό καθεστώς του ΣΓΠ. Βάσει του άρθρου 5 παράγραφος 2 στοιχείο α) του κανονισμού ΣΓΠ, η απόφαση διαγραφής μιας δικαιούχου χώρας από τον κατάλογο των δικαιούχων χωρών του ΣΓΠ θα πρέπει να εφαρμόζεται ένα έτος μετά την ημερομηνία έναρξης ισχύος της εν λόγω απόφασης. 
            
            
               Η Τόνγκα χαρακτηρίστηκε από την Παγκόσμια Τράπεζα ως χώρα μέσου-υψηλού εισοδήματος το 2013, το 2014 και το 2015. Αντίστοιχα, η Τόνγκα διαγράφηκε από το παράρτημα ΙΙ από την 1η Ιανουαρίου 2017 με τον κατ' εξουσιοδότηση κανονισμό (ΕΕ) 2015/1979 της Επιτροπής, της 28ης Αυγούστου 2015, σχετικά με την τροποποίηση των παραρτημάτων II, ΙΙI και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων
                  2
               .
            
            
               Το 2016 η Τόνγκα χαρακτηρίστηκε από την Παγκόσμια Τράπεζα ως χώρα μέσου-χαμηλού εισοδήματος. Συνεπώς, η Τόνγκα θα πρέπει να περιληφθεί εκ νέου στο παράρτημα II του κανονισμού (ΕΕ) αριθ. 978/2012.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Σύμφωνα με την παράγραφο 4 της κοινής συνεννόησης για τις κατ’ εξουσιοδότηση πράξεις μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής, πραγματοποιήθηκαν οι δέουσες και διαφανείς διαβουλεύσεις, ακόμη και σε επίπεδο εμπειρογνωμόνων, όσον αφορά την παρούσα κατ’ εξουσιοδότηση πράξη. Λήφθηκε η γνώμη της ομάδας εμπειρογνωμόνων της Επιτροπής για το σύστημα γενικευμένων προτιμήσεων στο πλαίσιο συνεδριάσεων που πραγματοποιήθηκαν την 27η Απριλίου και την 27η Σεπτεμβρίου 2016.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 5 παράγραφος 3 του κανονισμού (ΕΕ) αριθ. 978/2012 εξουσιοδοτεί την Επιτροπή να εκδίδει κατ’ εξουσιοδότηση πράξεις για την τροποποίηση του παραρτήματος ΙΙ του εν λόγω κανονισμού.
            
            
               Η Ουκρανία θα πρέπει να διαγραφεί από το παράρτημα IΙ του κανονισμού (ΕΕ) αριθ. 978/2012 με εφαρμογή από την 1η Ιανουαρίου 2018. 
            
            
               Η Τόνγκα θα πρέπει να περιληφθεί εκ νέου στο παράρτημα IΙ του κανονισμού (ΕΕ) αριθ. 978/2012 με εφαρμογή από την 1η Ιανουαρίου 2017.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 5.12.2016
            
            
               σχετικά με την τροποποίηση του παραρτήματος II του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων 
            
         
         
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (EE) αριθ. 978/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την εφαρμογή συστήματος γενικευμένων δασμολογικών προτιμήσεων και την κατάργηση του κανονισμού (ΕΚ) αριθ. 732/2008
                  3
               , και ιδίως το άρθρο 5 παράγραφος 3, 
            
            
               Εκτιμώντας τα ακόλουθα:
            
            
               (1)Το άρθρο 4 του κανονισμού (ΕΕ) αριθ. 978/2012 καθορίζει τα κριτήρια για τη χορήγηση δασμολογικών προτιμήσεων στο πλαίσιο του συστήματος γενικευμένων δασμολογικών προτιμήσεων («ΣΓΠ»). 
            
            
               (2)Το άρθρο 4 παράγραφος 1 στοιχεία α) και β) του κανονισμού (ΕΕ) αριθ. 978/2012 ορίζουν αντίστοιχα ότι χώρα που έχει χαρακτηριστεί από την Παγκόσμια Τράπεζα ως χώρα υψηλού εισοδήματος ή  χώρα μέσου-υψηλού εισοδήματος επί τρία συναπτά έτη, ή ως χώρα που επωφελείται από προτιμησιακό καθεστώς πρόσβασης στην αγορά το οποίο παρέχει τις ίδιες ή καλύτερες δασμολογικές προτιμήσεις με το ΣΓΠ για το σύνολο ουσιαστικά των εμπορικών συναλλαγών δεν θα πρέπει να απολαύει προτιμήσεων ΣΓΠ.
            
            
               (3)Ο κατάλογος των δικαιούχων χωρών του ΣΓΠ που αναφέρεται στο στοιχείο στο άρθρο 1 παράγραφος 2 στοιχείο α) του κανονισμού (ΕΕ) αριθ. 978/2012 καθορίζεται στο παράρτημα II του εν λόγω κανονισμού. Το άρθρο 5 παράγραφος 2 του κανονισμού (ΕΕ) αριθ. 978/2012 προβλέπει ότι το παράρτημα ΙΙ πρέπει να επανεξετάζεται έως την 1η Ιανουαρίου κάθε έτους. Η επανεξέταση αυτή θα πρέπει να λαμβάνει υπόψη την εξέλιξη των οικονομικών, αναπτυξιακών ή εμπορικών συνθηκών των δικαιούχων χωρών σε σχέση με τα κριτήρια που ορίζονται στο άρθρο 4. 
            
            
               (4)Σύμφωνα με το άρθρο 5 παράγραφος 2 του κανονισμού (ΕΕ) αριθ 978/2012, πρέπει να παρέχεται επαρκής χρόνος στη δικαιούχο χώρα ΣΓΠ και στους οικονομικούς παράγοντες για μεθοδική προσαρμογή στην αλλαγή του καθεστώτος ΣΓΠ της χώρας. Κατά συνέπεια, πρέπει να εξακολουθεί να ισχύει το καθεστώς ΣΓΠ για περίοδο ενός έτους μετά την ημερομηνία έναρξης ισχύος της αλλαγής του καθεστώτος της χώρας, σύμφωνα με το άρθρο 4 παράγραφος 1 στοιχείο α) και για δύο έτη μετά την ημερομηνία εφαρμογής προτιμησιακού καθεστώτος πρόσβασης στην αγορά, σύμφωνα με το άρθρο 4 παράγραφος 1 στοιχείο β).
            
            
               (5)Η Τόνγκα χαρακτηρίστηκε από την Παγκόσμια Τράπεζα ως χώρα μέσου-υψηλού εισοδήματος το 2013, το 2014 και το 2015. Συνεπώς, η Τόνγκα διαγράφηκε από τον κατάλογο των δικαιούχων χωρών του ΣΓΠ στο παράρτημα ΙΙ του κανονισμού (ΕΕ) αριθ. 978/2012 από την 1η Ιανουαρίου 2017 με τον κατ' εξουσιοδότηση κανονισμό (ΕΕ) 2015/1979 της Επιτροπής
                  4
               . Ωστόσο, το 2016, η Τόνγκα χαρακτηρίστηκε από την Παγκόσμια Τράπεζα ως χώρα μέσου-χαμηλού εισοδήματος. Συνεπώς, η Τόνγκα θα πρέπει να περιληφθεί εκ νέου στο παράρτημα IΙ του κανονισμού (ΕΕ) αριθ. 978/2012 με εφαρμογή από την 1η Ιανουαρίου 2017.
            
            
               (6)Η υλοποίηση της σφαιρικής και σε βάθος ζώνης ελεύθερων συναλλαγών (ΕΟΖΕΣ), η οποία υπογράφηκε από την Ένωση και την Ουκρανία στις 27 Ιουνίου 2014, ως μέρος της ευρύτερης συμφωνίας σύνδεσης, εφαρμόζεται προσωρινά από την 1 Ιανουαρίου 2016. Καθώς η ΕΟΖΕΣ προβλέπει καλύτερες δασμολογικές προτιμήσεις από το ΣΓΠ για το σύνολο ουσιαστικά των εμπορικών συναλλαγών, η Ουκρανία θα πρέπει να διαγραφεί από τον κατάλογο των δικαιούχων χωρών του ΣΓΠ στο παράρτημα ΙΙ με εφαρμογή από την 1η Ιανουαρίου 2018,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τροποποιήσεις του κανονισμού (ΕΕ) αριθ. 978/2012
            
            
               Το παράρτημα ΙΙ του κανονισμού (ΕΕ) αριθ. 978/2012 τροποποιείται ως εξής:
            
            
               1ο ακόλουθος αλφαβητικός κωδικός  και η αντίστοιχη χώρα προστίθενται στις στήλες Α και Β, αντίστοιχα:
            
            
                     
                        TO
                     
                  
                  
                     
                        Τόνγκα
                     
                  
               
               2ο ακόλουθος αλφαβητικός κωδικός  και η αντίστοιχη χώρα διαγράφονται από τις στήλες Α και Β, αντίστοιχα:
            
            
                     
                        UA
                     
                  
                  
                     
                        Ουκρανία
                     
                  
               
               Άρθρο 2
            
            
               Έναρξη ισχύος και εφαρμογή
            
         
         
            
               Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Το άρθρο 1 παράγραφος 1 εφαρμόζεται από την 1η Ιανουαρίου 2017.
            
            
               Το άρθρο 1 παράγραφος 2 εφαρμόζεται από την 1η Ιανουαρίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 5.12.2016
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 303 της 31.10.2012, σ. 1.
               
               
                  
                     (2)
                  
                        ΕΕ L 289 της 5.11.2015, σ. 3.
               
               
                  
                     (3)
                  
                        ΕΕ L 303 της 31.10.2012, σ. 1.
               
               
                  
                     (4)
                  
                        Κατ' εξουσιοδότηση κανονισμός (ΕΕ) αριθ. 2015/1979 της Επιτροπής, της 28ης Αυγούστου 2015, σχετικά με την τροποποίηση των παραρτημάτων II, III και IV του κανονισμού (ΕΕ) αριθ. 978/2012 του Ευρωπαϊκού Κοινοβουλίου και του Συμβουλίου για την εφαρμογή συστήματος γενικευμένων δασμολογικών προτιμήσεων (ΕΕ L 289 της 31.12.2013, σ. 3).